b'\n_START_ARTICLE_\nJuan L\xc3\xb3pez S\xc3\xa1nchez\n_START_SECTION_\nBiografia\n_START_PARAGRAPH_\nEra d\'una fam\xc3\xadlia modesta i el seu pare era gu\xc3\xa0rdia civil. Va comen\xc3\xa7ar la seva activitat sindical militant al Sindicat de Treballadors de la Construcci\xc3\xb3, activitat per a la qual va ser detingut i empresonat en 1920. Gr\xc3\xa0cies a una amnistia fou alliberat en 1926 i va ingressar al grup anarquista "Solidaridad". Fou secretari del comit\xc3\xa8 nacional de la Confederaci\xc3\xb3 Nacional del Treball el 1930. Des del 1932 es va anar allunyant gradualment de la CNT i va formar part del grup conegut com els trentistes, que posaren en marxa la Federaci\xc3\xb3 Sindicalista Llibert\xc3\xa0ria, que es constitu\xc3\xad formalment el 25 de febrer de 1933, amb \xc3\x81ngel Pesta\xc3\xb1a com a secretari provisional. La Federaci\xc3\xb3 enquadrava els grups anomenats sovint possibilistes, moderats o reformistes. La FSL es reunific\xc3\xa0 amb la CNT el 1936._NEWLINE_Durant la Guerra Civil va ser un dels quatre ministres de la CNT en el segon govern de Largo Caballero ocupant la cartera de Comer\xc3\xa7._NEWLINE_Finalitzada la contesa es va exiliar Fran\xc3\xa7a, Anglaterra i definitivament a M\xc3\xa8xic. Form\xc3\xa0 part de l\'Alianza Democr\xc3\xa1tica Espa\xc3\xb1ola, junt amb el coronel Segismundo Casado, el socialista Wenceslao Carrillo Alonso, una organitzaci\xc3\xb3 d\'oposici\xc3\xb3 al franquisme moderada inspirada per Salvador de Madariaga.  Van ser anys de reflexi\xc3\xb3 sobre els fets que va portar L\xc3\xb3pez S\xc3\xa1nchez a veure totes les seves posicions: criticar la CNT "polititzada", abandonar l\'anarcosindicalisme per arribar a un sindicalisme "permanentista" proper al vigent a l\'Espanya de Franco._NEWLINE_Torn\xc3\xa0 a Espanya el 1967, sense patir persecuci\xc3\xb3 i col\xc2\xb7laborant amb el Sindicat Vertical franquista. El maig de 1968 va participar com a observador al Congr\xc3\xa9s del Sindicat Vertical a Tarragona i va aplaudir la desaparici\xc3\xb3 de la CNT. Al final de la seva vida va acceptar algunes assignacions en el Sindicat Vertical, perfectament integrat en el sistema de poder del franquisme.'